title: 2008/211/EY: Neuvoston päätös, tehty 18 päivänä helmikuuta 2008 , Bosnia ja Hertsegovinan Eurooppa-kumppanuuden periaatteista, ensisijaisista tavoitteista ja ehdoista sekä päätöksen 2006/55/EY kumoamisesta

text:
               19.3.2008

               FI

               Euroopan unionin virallinen lehti

               L 80/18

      NEUVOSTON PÄÄTÖS,

   tehty 18 päivänä helmikuuta 2008,
   Bosnia ja Hertsegovinan Eurooppa-kumppanuuden periaatteista, ensisijaisista tavoitteista ja ehdoista sekä päätöksen 2006/55/EY kumoamisesta
   (2008/211/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon Eurooppa-kumppanuuksien solmimisesta osana vakautus- ja assosiaatioprosessia 22 päivänä maaliskuuta 2004 annetun neuvoston asetuksen (EY) N:o 533/2004 (1) ja erityisesti sen 2 artiklan,
   ottaa huomioon komission ehdotuksen,
   sekä katsoo seuraavaa:

               (1)

               Thessalonikissa 19 ja 20 päivänä kesäkuuta 2003 kokoontunut Eurooppa-neuvosto hyväksyi Eurooppa-kumppanuuksien käyttöönoton keinona lähentää Länsi-Balkanin maita Eurooppaan.

               (2)

               Asetuksessa (EY) N:o 533/2004 säädetään, että neuvosto päättää kumppanuuksiin sisällytettävistä periaatteista, ensisijaisista tavoitteista ja ehdoista sekä niihin myöhemmin mahdollisesti tehtävistä mukautuksista. Asetuksessa todetaan myös, että Eurooppa-kumppanuuksien seuranta varmistetaan vakautus- ja assosiaatioprosessin puitteissa käyttöön otettujen mekanismien avulla, erityisesti vuosittain laadittavien määräaikaiskertomusten avulla.

               (3)

               Neuvosto hyväksyi 30 päivänä tammikuuta 2006 Bosnia ja Hertsegovinan toisen Eurooppa-kumppanuuden (2).

               (4)

               Laajentumisstrategiaa ja vuosien 2006 ja 2007 tärkeimpiä haasteita koskevassa komission asiakirjassa todetaan, että kumppanuudet on tarkoitus saattaa ajan tasalle vuoden 2007 lopussa.

               (5)

               Neuvosto antoi 17 päivänä heinäkuuta 2006 asetuksen (EY) N:o 1085/2006 liittymistä valmistelevasta tukivälineestä (3), jolla uudistetaan liittymään valmistautuville maille myönnettävää rahoitustukea säätelevä kehys.

               (6)

               Tämän vuoksi olisi aiheellista hyväksyä tarkistettu Eurooppa-kumppanuus, jolla nykyinen kumppanuus saatetaan ajan tasalle uusien ensisijaisten tavoitteiden määrittelemiseksi jatkotoimia varten Bosnia ja Hertsegovinan valmisteluja Euroopan unioniin lähentymisessä käsittelevän vuoden 2007 määräaikaiskertomuksen päätelmien perusteella.

               (7)

               Jotta Bosnia ja Hertsegovina voisi valmistautua yhdentymään tiiviimmin Euroopan unioniin, maan toimivaltaisten viranomaisten olisi laadittava suunnitelma, joka sisältää aikataulun ja täsmälliset toimenpiteet Eurooppa-kumppanuuden ensisijaisten tavoitteiden saavuttamiseksi.

               (8)

               Päätös 2006/55/EY olisi sen vuoksi kumottava,

         ON TEHNYT TÄMÄN PÄÄTÖKSEN:
   1 artikla
   Bosnia ja Hertsegovinan Eurooppa-kumppanuuden periaatteet, ensisijaiset tavoitteet ja ehdot asetetaan tämän päätöksen liitteessä.
   2 artikla
   Eurooppa-kumppanuuden täytäntöönpanoa tarkastellaan vakautus- ja assosiaatioprosessin puitteissa käyttöön otettujen mekanismien avulla, erityisesti komission vuosittain antamien määräaikaiskertomusten perusteella.
   3 artikla
   Kumotaan päätös 2006/55/EY.
   4 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 18 päivänä helmikuuta 2008.

            Neuvoston puolesta

            Puheenjohtaja

         D.RUPEL

      (1)  EUVL L 86, 24.3.2004, s. 1, asetus sellaisena kuin se on muutettuna asetuksella (EY) N:o 269/2006 (EUVL L 47, 17.2.2006, s. 7).

      (2)  Neuvoston päätös 2006/55/EY, tehty 30 päivänä tammikuuta 2006, Bosnia ja Hertsegovinan Eurooppa-kumppanuuden periaatteista, ensisijaisista tavoitteista ja ehdoista sekä päätöksen 2004/515/EY kumoamisesta (EUVL L 35, 7.2.2006, s. 19).

      (3)  EUVL L 210, 31.7.2006, s. 82.

      LIITE
      BOSNIA JA HERTSEGOVINAN VUODEN 2007 EUROOPPA-KUMPPANUUS
      1.   JOHDANTO
      Eurooppa-neuvosto on vahvistanut Eurooppa-kumppanuudet keinoksi, jolla Länsi-Balkanin maita lähennetään Eurooppaan. Nyt ehdotetulla tarkistetulla kumppanuudella saatetaan järjestyksessä toinen kumppanuus ajan tasalle komission Bosnia ja Hertsegovinasta laatiman, vuoden 2007 määräaikaiskertomuksen päätelmien perusteella. Siinä esitetään uusia ensisijaisia tavoitteita ja toistetaan vielä toteutumattomat ensisijaiset tavoitteet. Uudet ensisijaiset tavoitteet mukautetaan vastaamaan maan erityistarpeita ja valmiusastetta, ja niitä ajantasaistetaan tarvittaessa. Bosnia ja Hertsegovinan odotetaan laativan suunnitelman, johon sisältyvät aikataulu ja erityiset toimenpiteet, joilla se aikoo saavuttaa Eurooppa-kumppanuuden ensisijaiset tavoitteet. Kumppanuuteen sisältyy myös maalle myönnettävää rahoitustukea koskevaa ohjeistusta.
      2.   PERIAATTEET
      Vakautus- ja assosiaatioprosessi tarjoaa jatkossakin koko liittymisprosessin ajan kehyksen Länsi-Balkanin maiden yhdentymiselle EU:hun. Tärkeimmät Bosnia ja Hertsegovinalle yksilöidyt ensisijaiset tavoitteet koskevat sen kykyä täyttää Kööpenhaminassa vuonna 1993 kokoontuneen Eurooppa-neuvoston vahvistamat arviointiperusteet sekä vakautus- ja assosiaatioprosessissa vahvistetut ehdot, erityisesti ne ehdot, jotka on määritelty 29 päivänä huhtikuuta 1997 ja 21 ja 22 päivänä kesäkuuta 1999 annetuissa neuvoston päätelmissä, 24 päivänä marraskuuta 2000 annetussa Zagrebin huippukokouksen loppujulistuksessa ja Thessalonikin toimintasuunnitelmassa.
      3.   ENSISIJAISET TAVOITTEET
      Eurooppa-kumppanuuden ensisijaiset tavoitteet on valittu siten, että Bosnia ja Hertsegovinalla on lähivuosina realistiset mahdollisuudet joko saavuttaa ne tai edistyä huomattavasti niiden saavuttamisessa. Tavoitteet jaetaan lyhyen aikavälin ensisijaisiin tavoitteisiin, jotka odotetaan saavutettavan vuoden tai kahden kuluessa, ja keskipitkän aikavälin ensisijaisiin tavoitteisiin, jotka odotetaan saavutettavan kolmen tai neljän vuoden kuluessa. Ensisijaisissa tavoitteissa on kyse sekä lainsäädännöstä että sen täytäntöönpanosta.
      Ensisijaisia tavoitteita määriteltäessä on otettava huomioon, että Bosnia ja Hertsegovinalla on muitakin keskeneräisiä tehtäviä, joista saattaa tulla jatkossa solmittavien kumppanuuksien ensisijaisia tavoitteita riippuen muun muassa siitä, miten Bosnia ja Hertsegovina edistyy jatkossa.
      Lyhyen aikavälin ensisijaisista tavoitteista tärkeimmät on koottu luettelon alkuun. Ne eivät ole kuitenkaan tärkeysjärjestyksessä.
      3.1   LYHYEN AIKAVÄLIN ENSISIJAISET TAVOITTEET
      Tärkeimmät ensisijaiset tavoitteet

                  —

                  Bosnia ja Hertsegovinan on annettava ja täytäntöönpantava poliisivoimien uudistamista koskevaa lainsäädäntöä valtion ja entiteettien tasolla kolmen EU:n periaatteen mukaisesti.

                  —

                  Sen on toimittava täydessä yhteistyössä entisen Jugoslavian alueen kansainvälisen sotarikostuomioistuimen (ICTY) kanssa ja osallistuttava aktiivisesti kaikkien ICTY:n syytteeseen asettamien henkilöiden pidättämiseen.

                  —

                  Sen on annettava liittovaltion tasolla tarvittava yleisradiotoimintaa koskeva lainsäädäntö ja uudistettava yleisradiotoiminta. Sen on pantava täytäntöön julkista yleisradiojärjestelmää koskeva lainsäädäntö.

                  —

                  Sen on pantava täytäntöön vuonna 2006 laadittu suunnitelma julkishallinnon uudistamiseksi ja varmistettava, että kaikilla valtion tason ministeriöillä ja laitoksilla on riittävä rahoitus, ne ovat toimintakykyisiä ja niillä on asianmukaiset toimitilat ja riittävä henkilöstö.

                  —

                  Sen on valmistauduttava vakautus- ja assosiaatiosopimuksen ja väliaikaisen sopimuksen sisältämien sitoumusten täytäntöönpanoon vahvistamalla hallinnollisia valmiuksia.

                  —

                  Sen on edistettävä alueen eri maiden kansalaisten välistä sovintoa ja lisättävä pyrkimyksiä löytää lopullinen ratkaisu avoimiin kahdenvälisiin kysymyksiin, erityisesti rajakysymyksiin.

                  —

                  Sen on edistyttävä huomattavasti tavaroiden, pääomien, palveluiden ja henkilöiden vapaata liikkuvuutta tukevan yhtenäisen talousalueen luomisessa maahan.

                  —

                  Sen on työmarkkinoille osallistumisen ja työllisyysasteen nostamiseksi pienennettävä työmarkkinoiden toimintaa vääristävää rakenteellista jäykkyyttä, etenkin työn verotuksen, sosiaalisten tulonsiirtojen ja palkkojen määritysmekanismien osalta.

                  —

                  Sen on toteutettava toimenpiteitä toimivampien ja kestävämpien institutionaalisten rakenteiden saavuttamiseksi ja ihmisoikeuksien ja perusvapauksien kunnioittamisen lisäämiseksi muun muassa hyväksymällä ja tekemällä tarvittaessa muutoksia perustuslakiin.

            Poliittiset arviointiperusteet
      Demokratia ja oikeusvaltioperiaate
      Perustuslaki/Hallintotapa

                  —

                  Bosnia ja Hertsegovinan on toteutettava lisätoimenpiteitä, jotta maan parlamentilla olisi riittävät tekniset resurssit ja henkilöstö.

                  —

                  Sen on varmistettava jäsennelty ja vakiintunut valtion ja entiteettien välinen koordinointi luomalla toimivat mekanismit poliittista, lainsäädännöllistä ja teknistä koordinointia varten.

                  —

                  Sen on varmistettava ylimpien tarkastuselinten antamien raporttien asianmukainen seuranta ja toteutettava toimenpiteitä sääntöjenvastaisuuksiin syyllistyneitä kohtaan.

            Parlamentti/Vaalit

                  —

                  Bosnia ja Hertsegovinan on muutettava maan presidentin ja parlamenttiedustajien vaalia koskevaa lainsäädäntöä Euroopan ihmisoikeussopimuksen ja Euroopan neuvostoon liittymisen jälkeisten sitoumusten täydellisen noudattamisen varmistamiseksi.

            Julkishallinto

                  —

                  Bosnia ja Hertsegovinan on osoitettava julkishallinnon koordinointitoimistolle tarvittava henkilöstö ja materiaaliresurssit, jotta se voi suorittaa tehtävänsä asianmukaisesti.

                  —

                  Sen on parannettava entisestään palvelukseenottomenettelyjä puolueettomien ja ansioihin perustuvien arviointiperusteiden mukaisesti, jotka varmistavat avoimuuden ja riittävän pätevien virkamiesten nopean nimittämisen.

                  —

                  Sen on yhdenmukaistettava virkamieslainsäädäntöä, jotta voidaan luoda vastuullinen ja tehokas virkamieskunta, jonka urakehitykseen sovelletaan ammatillisia kriteerejä.

                  —

                  Sen on saatettava päätökseen valtion ja entiteettien oikeusasiamiesten yhdistyminen ja varmistettava, että valtion tason virastolla on tarvittavat resurssit tehtävänsä suorittamiseksi asianmukaisesti.

            Oikeuslaitos

                  —

                  Bosnia ja Hertsegovinan on vahvistettava oikeuslaitoksen riippumattomuutta ja vastuuvelvollisuutta sekä parannettava sen tehokkuutta muun muassa pienentämällä käsittelyä odottavien asioiden määrää.

                  —

                  Sen on hyväksyttävä oikeusalan kehittämistä koskeva strategia ja aloitettava sen täytäntöönpano.

                  —

                  Sen on varmistettava tuomareiden riittävä koulutus erityisesti ihmisoikeuslainsäädännön ja vakautus- ja assosiaatiosopimuksen täytäntöönpanoon liittyvien kysymysten osalta.

            Lahjonnan torjunta

                  —

                  Bosnia ja Hertsegovinan on hyväksyttävä ja pantava täytäntöön yksityiskohtainen lahjonnan vastainen toimintasuunnitelma, joka perustuu lahjonnan vastaiseen kansalliseen strategiaan.

                  —

                  Sen on pantava täytäntöön lahjonnan vastaisen valtioiden ryhmän (GRECO) suositukset ja täytettävä kansainvälisistä lahjonnan vastaisista sopimuksista johtuvat velvollisuudet.

                  —

                  Sen on ryhdyttävä voimakkaasti syytetoimiin lahjontatapauksissa ja omaksuttava nollatoleranssipolitiikka lahjonnan osalta.

                  —

                  Sen on varmistettava eturistiriitoja koskevan lain asianmukainen täytäntöönpano.

            Ihmisoikeudet ja vähemmistöjen suojelu

                  —

                  Bosnia ja Hertsegovinan on poistettava kuolemanrangaistusta koskevat säännökset Bosnian serbitasavallan perustuslaista.

                  —

                  Sen on parannettava ratifioimiensa kansainvälisten sopimusten täytäntöönpanoa, mukaan luettuna raportointia koskevat vaatimukset.

                  —

                  Sen on tehostettava oikeussuojakeinojen saatavuutta.

                  —

                  Sen on tehostettava naisten ja lasten oikeuksien suojelua.

                  —

                  Sen on sovittava laajasta rangaistuslaitosjärjestelmän uudistamisesta ja varmistettava valtiollisen vankilan rakentaminen.

                  —

                  Sen on parannettava edelleen vähemmistöjä koskevaa lainsäädäntökehystä, jotta se täyttää täysin kansallisten vähemmistöjen suojelua koskevan Euroopan neuvoston puiteyleissopimuksen vaatimukset, ja huolehdittava kyseisen yleissopimuksen täytäntöönpanosta kaikkialla maan alueella.

                  —

                  Sen on varmistettava, että maan kansallisten vähemmistöjen neuvosto ja vastaavat elimet entiteettien tasolla pystyvät toimimaan asianmukaisesti.

                  —

                  Sen on laadittava kaikki kansallisen romanistrategian alakohtaiset toimintasuunnitelmat ja pantava ne täytäntöön osana laajaa köyhyyden vähentämistä ja sosiaalista osallisuutta koskevaa strategiaa.

                  —

                  Sen on jatkettava laitoshoidosta luopumista tarjoamalla huollettaville avoterveydenhuoltopalveluja ja tukea muun muassa mielenterveyden alalla.

            Alueelliset kysymykset ja kansainväliset velvoitteet

                  —

                  Bosnia ja Hertsegovinan on osaltaan vahvistettava alueellista yhteistyötä, sovinnontekoa ja hyviä naapuruussuhteita muun muassa edistämällä siirtymistä vakaussopimuksesta alueellisempaan yhteistyökehykseen ja Keski-Euroopan vapaakauppasopimuksen (CEFTA) tehokasta täytäntöönpanoa.

                  —

                  Sen on lisättävä yhteistyötä naapurimaiden kanssa, erityisesti rajat ylittävää yhteistyötä, järjestäytyneen rikollisuuden, laittoman kaupan ja salakuljetuksen torjuntaa, oikeudellista yhteistyötä sekä rajaturvallisuutta koskevissa kysymyksissä.

                  —

                  Sen on osaltaan pyrittävä löytämään ratkaisu jäljellä oleviin rajakysymyksiin naapurimaiden kanssa.

                  —

                  Sen on varmistettava, että pakolaisten paluurahastoa rahoitetaan asianmukaisesti ja että se on täysin toimintakykyinen; sen on osallistuttava Sarajevon julistuksen täytäntöönpanoon kokonaisuudessaan; sen on saatettava loppuun pakolaisten paluuprosessi ja edistyttävä huomattavasti heidän kotouttamisessaan yhteiskuntaan taloudellisesti ja sosiaalisesti.

            Taloudelliset arviointiperusteet

                  —

                  Bosnia ja Hertsegovinan on vahvistettava makrotaloudellista vakautta varmistamalla vakaa finanssipolitiikan viritys ja käyttämällä toiminnan vakauden valvontaa koskevia poliittisia välineitä rahoitusjärjestelmän vakauden säilyttämiseksi ottaen huomioon rahoituksen välityksen nopea kehittyminen.

                  —

                  Sen on nopeutettava yksityistämisprosessia tavoitteena siirtää 5–10 prosenttia julkisessa omistuksessa olevasta pääomasta yksityissektorille; liittovaltion osalta tavoitteena on 10 prosenttia.

                  —

                  Sen on kehitettävä julkisen talouden seurantamekanismeja, jotka perustuvat julkisen talouden kurinalaisuutta entiteeteissä sekä entiteettien ja valtion instituutioiden välillä edistäviin finanssipoliittisiin sääntöihin ja instituutioiden väliseen yhteistyöhön; sen on varmistettava asianmukainen ympäristö instituutioiden väliselle yhteistyölle moitteettomasti toimivan kansallisen finanssipoliittisen neuvoston puitteissa.

                  —

                  Sen on saatettava loppuun kansallisten vaatimusten sovittelu niiden takaisinmaksuun budjetissa käytettävissä olevien varojen rajoissa ja aloitettava julkisen velan kestävä supistaminen.

                  —

                  Sen on parannettava yritysten hallinnointi- ja ohjausjärjestelmää ja saavutettava huomattavaa edistystä tappioita tuottavien julkisten yhtiöiden rakenneuudistuksessa ja purkamisessa.

                  —

                  Sen on varmistettava, että kauppatuomioistuimet toimivat asianmukaisesti, ja erityisesti parannettava niiden valmiuksia käsitellä yritysten konkurssi- ja selvitystilamenettelyt tehokkaammin.

                  —

                  Sen on vahvistettava paikallisten ja ulkomaisten talouden toimijoiden oikeusvarmuutta ja parannettava liiketoimintaympäristöä.

            Eurooppalaiset normit
      Sisämarkkinat
      Tavaroiden vapaa liikkuvuus

                  —

                  Bosnia ja Hertsegovinan on parannettava tuotteiden standardointia, metrologiaa, akkreditointia ja varmentamista koskevaa lainsäädäntökehystä sen saattamiseksi EU:n normien ja parhaiden käytänteiden mukaiseksi ja pantava se täytäntöön, jatkettava teknisten määräysten lähentämistä EU:n säännösten kanssa, lisättävä laadunvarmistuksen infrastruktuurin ja siitä vastaavien elinten valmiuksia ja luotava oikeusperusta vaatimustenmukaisuuden arviointimenettelyille.

                  —

                  Sen on varmistettava jatkuva edistyminen eurooppalaisten normien omaksumisessa.

                  —

                  Sen on otettava käyttöön uusia teknisiä määräyksiä koskeva sisäinen kuulemis- ja ilmoitusmenettely, jota on sovellettava ennen kauppaan vaikuttavien toimenpiteiden hyväksymistä.

                  —

                  Sen on varmistettava, että markkinavalvontavirasto on täysin toimintakykyinen, ja jatkettava pyrkimyksiä sellaisen markkinoiden valvontarakenteen perustamiseksi, joka vastaa tavaroiden vapaata liikkuvuutta koskevan yhteisön säännöstön vaatimuksiin.

                  —

                  Sen on annettava valtiollinen laki lääkkeistä ja lääkinnällisistä laitteista ja perustettava valtion lääkeainevirasto.

            Henkilöiden ja palvelujen vapaa liikkuvuus sekä sijoittautumisoikeus

                  —

                  Bosnia ja Hertsegovinan on siirrettävä pankkivalvonta (yhdessä muiden siihen liittyvien tarkastustoimien kanssa) valtion tasolle ja varmistettava tämän valvontaviranomaisen tehokas toiminta tehokasta pankkivalvontaa koskevien Baselin komitean ydinperiaatteiden mukaisesti.

                  —

                  Sen on annettava valtiollinen laki obligaatioista.

                  —

                  Sen on varmistettava, että maan vakuutuslaitos toimii moitteettomasti ja takaa yhtenäiset vakuutusalan sisämarkkinat.

                  —

                  Sen on laadittava johdonmukainen lainsäädäntö- ja sääntelykehys pääomamarkkinoille, jotta voidaan taata yhtenäinen talousalue, ja luotava riittävät institutionaaliset puitteet.

            Pääomien vapaa liikkuvuus

                  —

                  Bosnia ja Hertsegovinan on edettävä pääomavientiä koskevien rajoitusten poistamisessa.

            Tulli ja verotus

                  —

                  Bosnia ja Hertsegovinan on jatkettava tulli- ja veroalan lainsäädännön ja menettelyjen lähentämistä yhteisön säännöstön kanssa ja varmistettava, että maan tullitariffi päivitetään oikea-aikaisesti viimeisimmän yhdistetyn nimikkeistön perusteella.

                  —

                  Sen on varmistettava, että vapaa-alueiden oikeudellinen kehys vastaa EU:n normeja ja takaa vapaa-alueiden riittävän valvonnan.

                  —

                  Sen on varmistettava alkuperäsääntöjen asianmukainen täytäntöönpano, diagonaalinen kumulaatio mukaan luettuna.

                  —

                  Sen on pantava täytäntöön tullausarvon määrittämistä koskevat säännöt kansainvälisten vaatimusten ja käytäntöjen mukaisesti.

                  —

                  Sen on poistettava vaikutukseltaan tullimaksua vastaavat verot (tulli-ilmoitusten käsittelystä perittävät tullimaksut).

                  —

                  Sen on lisättävä entisestään hallinnollista kapasiteettia tulli- ja verolainsäädännön täytäntöön panemiseksi sekä lahjonnan, rajat ylittävän rikollisuuden ja veronkierron torjumiseksi.

                  —

                  Sen on sovittava pysyvästi sovellettavasta kaavasta välillisten verotulojen jakamiseksi valtion, entiteettien ja Brčkon alueen välillä.

                  —

                  Sen on sitouduttava yritysverotuksen menettelysääntöjen periaatteiden noudattamiseen ja varmistettava, että uudet verotoimenpiteet ovat kyseisten periaatteiden mukaisia.

            Kilpailu

                  —

                  Bosnia ja Hertsegovinan on parannettava olemassa olevaa kilpailulainsäädäntöä vakautus- ja assosiaatiosopimuksen vaatimusten mukaisesti ja vahvistettava kilpailuneuvoston hallinnollisia valmiuksia.

                  —

                  Sen on nopeutettava valmisteluja valtiontuen alalla, erityisesti antamalla tarvittava lainsäädäntö, perustamalla riippumattomasti toimiva julkinen valtiontuen valvontaviranomainen ja varmistamalla kaiken maassa myönnetyn tuen avoimuus.

            Julkiset hankinnat

                  —

                  Bosnia ja Hertsegovinan on varmistettava julkisia hankintoja koskevan yhtenäisen järjestelmän asianmukainen toiminta ja pantava täytäntöön julkisia hankintoja koskevat säädökset ja menettelyt. Sen on jatkettava hallinnollisten valmiuksien kehittämistä.

            Teollis- ja tekijänoikeuksia koskeva lainsäädäntö

                  —

                  Bosnia ja Hertsegovinan on saatettava teollis- ja tekijänoikeusinstituutti täysin toimintakykyiseksi, jotta se voi hoitaa tehtävänsä tehokkaasti, ja pantava täytäntöön voimassa oleva lainsäädäntökehys ja valvottava sen noudattamista.

                  —

                  Sen on laadittava toimintasuunnitelma, joka koskee tarvittavien valmiuksien luomista teollis- ja tekijänoikeuslainsäädännön täytäntöönpanemiseksi ja sen soveltamisen valvomiseksi, erityisenä painopisteenä tarve tarjota erityiskoulutusta lainvalvontaviranomaisille, tuomareille, syyttäjille ja tullivirkailijoille.

                  —

                  Sen on parannettava lainvalvontaviranomaisten ja kaikkien asianomaisten osapuolten välistä yhteistyötä lakien noudattamisen valvonnan tehostamiseksi ja aloitettava tiedotuskampanjoiden kehittäminen.

            Työllisyys ja sosiaalipolitiikka

                  —

                  Bosnia ja Hertsegovinan on edettävä sosiaalista osallisuutta ja sosiaaliturvaa koskevien politiikkojen kehittämisessä.

                  —

                  Sen on kehitettävä työmarkkinaosapuolten välisen vuoropuhelun mekanismeja.

                  —

                  Sen on pyrittävä edelleen parantamaan vammaisten asemaa.

                  —

                  Sen on kehitettävä asianmukaiset hallinnolliset rakenteet ja valmiudet kuluttajan- ja terveydensuojelun alalla.

            Koulutus ja tutkimus

                  —

                  Bosnia ja Hertsegovinan on pantava täytäntöön korkeakoulutusta koskeva valtion tasolla annettu laki, jolla valmistellaan Bolognan prosessin ja korkeakoulututkintojen tunnustamisesta tehdyn Lissabonin yleissopimuksen keskeisten osien täytäntöönpanoa.

                  —

                  Sen on poistettava koulutusjärjestelmän pirstoutuneisuus ja järjestelmän eri tasojen toimien päällekkäisyys. Sen on vahvistettava politiikan kehittämistä ja strategista suunnittelua koulutuksen laadun parantamiseksi.

                  —

                  Sen on toteutettava toimenpiteitä kouluissa etnisin perustein tapahtuvan lasten erottelun estämiseksi.

                  —

                  Sen on allekirjoitettava ja ratifioitava Unescon yleissopimus kulttuuri-ilmaisujen moninaisuuden suojelemisesta ja edistämisestä.

                  —

                  Sen on aloitettava yhdennetyn tutkimuspolitiikan suunnittelu.

            Maailman kauppajärjestö

                  —

                  Bosnia ja Hertsegovinan on jatkettava tarvittavia uudistuksia maailman kauppajärjestön (WTO) sääntöjen ja sitoumusten noudattamiseksi ja jatkettava valmisteluja WTO:hon liittymisen mahdollistamiseksi.

            Alakohtaiset politiikat
      Teollisuus ja pienet ja keskisuuret yritykset

                  —

                  Bosnia ja Hertsegovinan on luotava yhdenmukaiset oikeudelliset ja institutionaaliset puitteet pienille ja keskisuurille yrityksille (pk-yritykset), jotta pk-yrityksiä koskeva peruskirja voidaan panna asianmukaisesti täytäntöön.

                  —

                  Sen on hyväksyttävä ehdotettu maanlaajuinen pk-yrityksiä koskeva strategia ja otettava valtion tasolla käyttöön tarvittavat vähimmäisvalmiudet yhdenmukaisen ja koordinoidun pk-yrityksiä koskevan politiikan varmistamiseksi koko maassa, mukaan luettuina kansallinen pk-yritysvirasto ja foorumi pk-yritysten kanssa käytävää vuoropuhelua ja niiden kuulemista varten.

                  —

                  Sen on kehitettävä kattava teollisuuspolitiikka.

            Maatalous ja kalastus

                  —

                  Bosnia ja Hertsegovinan on hyväksyttävä maataloutta, elintarvikkeita ja maaseudun kehittämistä koskeva laki ja varmistettava asianmukaiset oikeudelliset puitteet maatalous-, elintarvike- ja maaseudunkehityspolitiikkojen yhdenmukaista täytäntöönpanoa varten. Sen on kehitettävä laaja valtion tason maatalousstrategia.

                  —

                  Sen on vahvistettava hallinnollisia valmiuksia valtion tasolla maatalouden, elintarvikkeiden ja maaseudunkehityksen alalla, jotta olisi mahdollista koordinoida tehokkaasti markkina- ja maaseudunkehityspolitiikkojen täytäntöönpano koko maassa. Sen on pyrittävä perustamaan valtiollinen maatalous-, elintarvike- ja maaseudunkehitysministeriö, jolla on riittävät resurssit tehtäviensä toteuttamiseen.

                  —

                  Sen on varmistettava eurooppalaisten normien mukaisen lainsäädännön antaminen elintarviketurvallisuuden, eläinlääkinnän ja kasvinsuojelun alalla ja aloitettava sen täytäntöönpano.

                  —

                  Sen on lisättävä laboratorio- ja tarkastuskapasiteettia elintarviketurvallisuuden, eläinlääkinnän ja kasvinsuojelun alalla, perustettava vertailulaboratorioita ja kehitettävä näytteidenottomenettelyjä EU:n vaatimusten mukaisesti.

                  —

                  Sen on parannettava nautaeläinten tunnistusjärjestelmää ja niiden siirtojen rekisteröintijärjestelmää ja aloitettava sikojen, lampaiden ja vuohien tunnistus ja niiden siirtojen rekisteröinti.

            Ympäristö

                  —

                  Bosnia ja Hertsegovinan on hyväksyttävä valtion tasolla annettava ympäristölaki maanlaajuisten yhtenäistettyjen ympäristönsuojelupuitteiden luomiseksi.

                  —

                  Sen on jatkettava ympäristövaikutusten arviointia koskevan lainsäädännön täytäntöönpanoa.

                  —

                  Sen on ratifioitava asiaa koskevat kansainväliset sopimukset, esimerkiksi Århusissa ja Espoossa tehdyt yleissopimukset, ja aloitettava niiden täytäntöönpano.

                  —

                  Sen on perustettava valtiollinen ympäristövirasto ja varmistettava sen asianmukainen toiminta.

                  —

                  Sen on vahvistettava edelleen ympäristöalan elinten hallinnollisia valmiuksia, erityisesti valtion tasolla, ja parannettava näiden elinten välistä viestintää ja koordinointia.

            Energia

                  —

                  Bosnia ja Hertsegovinan on täytettävä energiayhteisön perustamissopimuksesta 1. heinäkuuta 2007 alkaen johtuvat velvoitteet, jotka liittyvät kaasun ja sähkön sisämarkkinoita ja rajat ylittävää sähkökauppaa koskevan yhteisön säännöstön täytäntöönpanoon kokonaisuudessaan.

                  —

                  Sen on laadittava ja hyväksyttävä laaja energiastrategia.

            Liikennepolitiikka

                  —

                  Bosnia ja Hertsegovinan on jatkettava Kaakkois-Euroopan keskeisen alueellisen liikenneverkon kehittämisestä tehdyn yhteisymmärryspöytäkirjan ja sen Kaakkois-Euroopan rautatieliikennettä koskevan liitteen vaatimusten täytäntöönpanoa. Sen on koordinoitava ja vahvistettava valtion ja entiteettien tasolla liikenneinfrastruktuurin suunnittelua, jotta liikennehankkeet voidaan priorisoida johdonmukaisesti Kaakkois-Euroopan keskeisen alueellisen liikenneverkon puitteissa.

                  —

                  Sen on lähennettävä lainsäädäntöään liikennealaa koskevan yhteisön säännöstön kanssa (tekniset ja turvallisuusmääräykset, sosiaaliset säännöt ja markkinoille pääsy).

                  —

                  Sen on pantava valtiollinen rautatielaki kokonaisuudessaan täytäntöön. Sen on laadittava verkkoselostus avoimen pääsyn takaamiseksi rataverkkoon.

                  —

                  Sen on pantava täytäntöön Euroopan yhteistä ilmailualuetta koskevan sopimuksen ensimmäiseen vaiheeseen liittyvät sitoumukset, mukaan lukien relevantin ilmailulainsäädännön täytäntöönpano.

            Tietoyhteiskunta ja tiedotusvälineet

                  —

                  Bosnia ja Hertsegovinan on annettava laki tietoyhteiskuntavirastosta ja perustettava kyseinen virasto.

                  —

                  Sen on pantava täytäntöön televiestintää/sähköistä viestintää koskevat säädökset ja valvottava niiden noudattamista täysin vapautettujen ja kilpailukykyisten markkinoiden luomiseksi. Sen on otettava käyttöön tarvittavat kilpailua edistävät toimet markkinoilla.

                  —

                  Sen on säilytettävä viestintäalan sääntelyviranomaisen riippumattomuus. Sen on vahvistettava kyseisen viranomaisen hallinnollisia valmiuksia.

            Varainhoidon valvonta

                  —

                  Bosnia ja Hertsegovinan on laadittava ja hyväksyttävä julkisen varainhoidon sisäisen valvonnan strategia.

                  —

                  Sen on hyväksyttävä ja pantava täytäntöön julkisen sektorin sisäistä valvontaa ja tarkastusta koskeva lainsäädäntö.

            Tilastot

                  —

                  Bosnia ja Hertsegovinan on pantava täytäntöön tilastojärjestelmässä olevien entiteettien välinen sopimus tilastokeskuksen toiminnan parantamisesta maassa ja lisättävä tilastojen määrää ja parannettava niiden laatua erityisesti valtion tasolla.

                  —

                  Sen on parannettava maataloustilastojen keräämistä ja käsittelyä EU:n normien ja menetelmien mukaisesti.

                  —

                  Sen on parannettava konsolidoitua kansantalouden tilinpitoa koskevien tilastojen laatua ja kattavuutta.

                  —

                  Sen on luotava tarvittava lainsäädäntökehys väestölaskennan toteuttamiseksi. Sen on sovittava väestölaskennan tavoiteajankohdasta ja aloitettava valmistelut sen toteuttamiseksi.

            Oikeus, vapaus ja turvallisuus
      Viisumi-, rajavalvonta-, turvapaikka- ja maahanmuuttokysymykset

                  —

                  Bosnia ja Hertsegovinan on huolehdittava riittävän henkilöstön järjestämisestä turvallisuusministeriön maahanmuuttokysymyksiä käsittelevälle osastolle sekä asianmukaisten tilojen ja laitteiden ja riittävän henkilöstön ja koulutuksen järjestämisestä ulkomaalaiskysymyksiä käsittelevälle osastolle.

                  —

                  Sen on hyväksyttävä valtion tason maahanmuuttostrategia ja uusi laki ulkomaalaisten liikkumisesta ja oleskelusta.

                  —

                  Sen on pantava täytäntöön EY:n ja Bosnia ja Hertsegovinan takaisinottosopimus ja neuvoteltava vastaavat sopimukset niiden maiden kanssa, joista Bosnia ja Hertsegovinaa kauttakulkumaana käyttävät maahanmuuttajat ovat kotoisin.

                  —

                  Sen on varmistettava, että vastaanottokeskukset täyttävät kansainväliset vaatimukset, ja vastattava täysin niiden rahoituksesta ja johdosta.

                  —

                  Sen on hyväksyttävä ja pantava täytäntöön tarkistettu kansallinen strategia integroidusta rajaturvallisuudesta, joka perustuu Länsi-Balkanin maille osoitettuihin yhdennettyä rajaturvallisuusstrategiaa koskeviin suuntaviivoihin, sekä vastaava kansallinen toimintasuunnitelma.

                  —

                  Sen on edelleen parannettava rajanylityspaikkoja.

            Rahanpesu

                  —

                  Bosnia ja Hertsegovinan on järjestettävä talousrikollisuuden tutkimusyksikölle täysi henkilöstö.

                  —

                  Sen on parannettava edelleen rahanpesua koskevaa lainsäädäntöä ja sen täytäntöönpanoa ja noudattamisen valvontaa.

            Huumausaineet

                  —

                  Bosnia ja Hertsegovinan on kehitettävä valtion tason huumepolitiikka eurooppalaisten normien mukaisesti.

                  —

                  Sen on varmistettava valtiollisen huumeviraston moitteeton toiminta.

            Poliisitoimi

                  —

                  Bosnia ja Hertsegovinan on edelleen tehostettava valtion tutkinta- ja suojeluviraston toimintaa erityisesti saattamalla loppuun sen henkilöstön palvelukseen ottaminen.

            Järjestäytyneen rikollisuuden ja terrorismin torjunta

                  —

                  Bosnia ja Hertsegovinan on laadittava ja pantava täytäntöön kaikki järjestäytyneen rikollisuuden torjumista koskevassa kansallisessa strategiassa määrätyt toimintasuunnitelmat.

                  —

                  Sen on tarkistettava ja pantava täytäntöön ihmiskaupan torjuntaa koskeva kansallinen toimintasuunnitelma.

                  —

                  Sen on ratifioitava Euroopan neuvoston ihmiskaupan vastainen yleissopimus.

                  —

                  Sen on vahvistettava järjestäytyneen rikollisuuden torjuntaa ja kansainvälistä yhteistyötä lainvalvontaviranomaisten kanssa.

                  —

                  Sen on toteutettava lisätoimenpiteitä ihmiskaupan uhrien suojelemiseksi ja varmistettava todistajien suojelua koskevan lainsäädännön riittävä täytäntöönpano.

                  —

                  Sen on lisättävä valtion tutkinta- ja suojeluviraston valmiuksia terrorismin torjunnan alalla ja vahvistettava alan kansainvälistä yhteistyötä, muun muassa panemalla kansainväliset sopimukset asianmukaisesti täytäntöön.

            Henkilötietojen suoja

                  —

                  Bosnia ja Hertsegovinan on perustettava riippumaton valvontaviranomainen (tietosuojavirasto), jolla on riittävät valtuudet ja riittävät taloudelliset ja henkilöresurssit.

            3.2   KESKIPITKÄN AIKAVÄLIN ENSISIJAISET TAVOITTEET
      Poliittiset arviointiperusteet
      Demokratia ja oikeusvaltioperiaate
      Perustuslaki/hallinto

                  —

                  Bosnia ja Hertsegovinan on jatkettava maan perustuslain muutosprosessia hyväksymällä siihen muutoksia, jotka auttavat osaltaan luomaan toimivammat ja julkisen talouden kannalta kestävät institutionaaliset rakenteet, lisäävät ihmisoikeuksien ja perusoikeuksien kunnioittamista ja tukevat Euroopan yhdentymiskehitystä.

                  —

                  Sen on varmistettava kehityksen jatkuminen ottamalla kansallisella tasolla täysi vastuu politiikan laatimisesta ja päätöksenteosta.

            Julkishallinto

                  —

                  Bosnia ja Hertsegovinan on toteutettava julkishallinnon uudistus ja varmistettava sen kestävyys. Sen on lisättävä valmiuksia lainsäädännön yhdenmukaistamiseksi asteittain yhteisön säännöstön kanssa ja yhdenmukaistetun lainsäädännön täytäntöönpanemiseksi.

            Oikeuslaitos

                  —

                  Bosnia ja Hertsegovinan on pantava täytäntöön oikeusalan kehitysstrategia, vakiinnutettava itsenäinen, luotettava ja tehokas lainkäyttöjärjestelmä, joka takaa oikeusvaltioperiaatteen ja yhtäläisen oikeussuojan kansalaisille, ja taattava, että tuomioistuimilla on tarvittavat tekniset valmiudet ja varat jakaa oikeutta tehokkaasti ja asianmukaisesti.

            Ihmisoikeudet ja vähemmistöjen suojelu

                  —

                  Bosnia ja Hertsegovinan on varmistettava, että kansallinen lainsäädäntö on täysin yhdenmukainen ihmisoikeuksia koskevan Euroopan yleissopimuksen kanssa.

                  —

                  Sen on taattava vähemmistöjen suojelu EU:n ja kansainvälisten vaatimusten mukaisesti ja pantava kansallinen romanistrategia ja sen alakohtaiset toimintasuunnitelmat kokonaisuudessaan täytäntöön; sen on kehitettävä tilastoja, jotka luovat vankan perustan sosiaalista osallisuutta koskevien strategioiden, toimintasuunnitelmien ja niiden arvioinnin kehittämisen edistämiselle.

            Alueelliset kysymykset ja kansainväliset velvoitteet

                  —

                  Bosnia ja Hertsegovinan on edistettävä edelleen alueellista vuoropuhelua, vakautta, hyvää naapuruutta ja yhteistyötä.

                  —

                  Sen on saatettava henkilöiden kansainväliselle rikostuomioistuimelle luovuttamisen ehdoista Yhdysvaltojen kanssa tekemänsä sopimus vastaamaan EU:n pääperiaatteita, jotka vahvistettiin syyskuussa 2002 kokoontuneessa Eurooppa-neuvostossa.

            Taloudelliset arviointiperusteet

                  —

                  Bosnia ja Hertsegovinan on parannettava julkista taloutta pienentämällä julkisia menoja suhteessa BKT:hen, suuntaamalla menoja kasvua edistäviin luokkiin ja vahvistamalla valmiuksia talouspoliittiseen suunnitteluun.

                  —

                  Sen on saatettava päätökseen yksityistämisprosessi ja purettava loput tappioita tuottavat julkiset yhtiöt, joita ei voida myydä.

                  —

                  Sen on lisättävä työvoiman osallistumista viralliseen talouteen pienentämällä sosiaalimaksuja ja uudistamalla eläkejärjestelmä ja helpotettava työvoiman liikkuvuutta maan sisällä.

                  —

                  Sen on vauhditettava verkkotoimialojen eriyttämistä sähkö-, kaasu- ja televiestintämarkkinoiden avaamiseksi muille toimijoille, jotta voidaan lisätä kilpailua ja kohdentaa voimavarat tehokkaasti.

                  —

                  Sen on jatkettava uudistuksia kiinteistöjen rekisteröinnin, sopimusten täytäntöönpanon, konkurssimenettelyjen ja yritysten rekisteröinnin, verotuksen ja toimilupien alalla liiketoimintaympäristön parantamiseksi ja yrittäjyyden edistämiseksi. Sen on poistettava eri hallintotasojen säätämät päällekkäiset määräykset ja entiteettien välinen yritysten kaksoisverotus.

            Eurooppalaiset normit
      Sisämarkkinat
      Tavaroiden vapaa liikkuvuus

                  —

                  Bosnia ja Hertsegovinan on jatkettava laadunvarmistuksen infrastruktuurijärjestelmän luomista ja lainsäädännön lähentämistä yhteisön säännöstön kanssa standardien, sertifioinnin, metrologian, akkreditoinnin ja vaatimustenmukaisuuden arvioinnin aloilla, ja sen on jatkettava uuden yleisen lähestymistavan ja vanhan lähestymistavan direktiivien saattamista osaksi kansallista lainsäädäntöä.

                  —

                  Sen on edettävä eurooppalaisten standardien käyttöönotossa ja lisättävä pyrkimyksiään tulla Euroopan standardointikomitean, Euroopan sähkötekniikan standardointikomitean ja Euroopan telealan standardointilaitoksen täysivaltaiseksi jäseneksi.

                  —

                  Sen on luotava eurooppalaisten normien mukainen markkinoiden valvontajärjestelmä.

            Tulli ja verotus

                  —

                  Bosnia ja Hertsegovinan on varmistettava tulli- ja verolainsäädännön jatkuva lähentäminen yhteisön säännöstön kanssa ja lisättävä kyseisen lainsäädännön täytäntöönpanossa tarvittavia hallinnollisia valmiuksia sekä torjuttava lahjontaa, rajat ylittävää rikollisuutta ja veropetoksia.

                  —

                  Sen on parannettava avoimuutta sekä alueen sisällä ja EU:n kanssa tapahtuvaa tietojenvaihtoa, jotta verojen kiertämisen estäviä menetelmiä voidaan soveltaa helpommin.

            Kilpailu

                  —

                  Bosnia ja Hertsegovinan on pantava täytäntöön valtiontukilainsäädäntö ja varmistettava valtiontuen valvontaviranomaisen tehokas toiminta.

                  —

                  Sen on laadittava kattava valtiontukikartoitus.

            Julkiset hankinnat

                  —

                  Bosnia ja Hertsegovinan on varmistettava, että sen julkisia hankintoja koskeva lainsäädäntökehys on yhdenmukainen yhteisön säännöstön kanssa ja että julkisia hankintoja koskevat menettelyt pannaan asianmukaisesti täytäntöön.

            Työllisyys ja sosiaalipolitiikka

                  —

                  Bosnia ja Hertsegovinan on kehitettävä mielenterveyden alalla avohoitopalveluja vaihtoehdoksi laitoshoidolle ja huolehdittava riittävien varojen osoittamisesta mielenterveyshuollolle.

            Koulutus ja tutkimus

                  —

                  Bosnia ja Hertsegovinan on toteutettava toimenpiteitä koulutusjärjestelmän parantamiseksi alemman perusasteen koulutus mukaan luettuna ja nykyaikaisen ammattikoulutusjärjestelmän luomiseksi.

                  —

                  Sen on edistettävä alueellista yhteistyötä korkea-asteen koulutuksen alalla.

            Tilastot

                  —

                  Bosnia ja Hertsegovinan on kehitettävä luotettavat taloustilastot ja institutionaalinen kapasiteetti eurooppalaisten normien kanssa yhdenmukaistettujen tilastollisten perustietojen tuottamiseksi ja julkaisemiseksi erityisesti kansantalouden tilinpidon, maatalous-, makrotalous- ja yritystilastojen sekä sosiaalitilastojen (koulutus-, työvoima- ja terveystilastot mukaan luettuina) aloilla.

                  —

                  Sen on suoritettava väestölaskenta.

            Alakohtaiset politiikat
      Teollisuus ja pk-yritykset

                  —

                  Bosnia ja Hertsegovinan on varmistettava pk-yrityksiä koskevan peruskirjan täytäntöönpano.

                  —

                  Sen on varmistettava teollisuuspolitiikan täytäntöönpano.

            Maatalous ja kalastus

                  —

                  Bosnia ja Hertsegovinan on pantava täytäntöön kattava valtion tason maatalousstrategia koko maassa.

                  —

                  Sen on vahvistettava edelleen valtion tason valmiuksia maatalous-, elintarvike- ja maaseudunkehityspolitiikan koordinoimiseksi ja yhdenmukaistamiseksi, vahvistettava täytäntöönpanomekanismeja ja lähennettävä politiikkaa edelleen yhteisön säännöstöön.

                  —

                  Sen on jatkettava yhteisön säännöstön mukaisen lainsäädännön antamista elintarviketurvallisuuden, eläinlääkinnän ja kasvinsuojelun aloilla ja kehitettävä tehokas valvontajärjestelmä.

                  —

                  Sen on arvioitava maatalouselintarvikealan laitosten yhdenmukaisuutta EU:n vaatimusten kanssa ja laadittava ja käynnistettävä ohjelma kyseisten laitosten parantamiseksi.

            Ympäristö

                  —

                  Bosnia ja Hertsegovinan on jatkettava yhteisön säännöstön saattamista osaksi kansallista lainsäädäntöä kiinnittäen erityistä huomiota jätehuoltoon, veden ja ilman laatuun, luonnonsuojeluun ja ympäristön pilaantumisen ehkäisemiseen ja vähentämiseen.

                  —

                  Sen on pantava täytäntöön strategiset suunnitelmat, investointistrategiat mukaan luettuina, ja lisättävä investointeja ympäristöinfrastruktuuriin kiinnittäen erityistä huomiota jätevesien keräämiseen ja käsittelyyn sekä juomavesi- ja jätehuoltoon.

                  —

                  Sen on huolehdittava siitä, että ympäristönsuojelua koskevat vaatimukset sisällytetään muiden alakohtaisten politiikkojen määrittelyyn ja täytäntöönpanoon.

            Liikennepolitiikka

                  —

                  Bosnia ja Hertsegovinan on luotava edellytykset kilpailulle rautatieverkostossa, mukaan lukien rautatieliikenteen sääntelystä ja turvallisuudesta vastaavat laitokset.

                  —

                  Sen on varmistettava lainsäädännön asteittainen lähentäminen yhteisön liikennesäännöstön kanssa erityisesti teknisten ja turvallisuusmääräysten (mukaan lukien ajopiirturin käyttöönotto), sosiaalialan sääntöjen ja markkinoiden vapauttamisen osalta.

                  —

                  Sen on noudatettava Euroopan yhteistä ilmailualuetta koskevan sopimuksen toisen siirtymävaiheen mukaisia sitoumuksia.

            Energia

                  —

                  Bosnia ja Hertsegovinan on nopeutettava energialaitosten uudistusta, erityisesti sähkö- ja kaasualoilla, sen on pantava täytäntöön sähköalan rakenneuudistusta koskevat entiteettien toimintasuunnitelmat ja laadittava ja pantava täytäntöön rinnakkaiset suunnitelmat hiilialan uudistamiseksi, perustettava kaasualalla siirtoverkko- ja jakeluverkko-operaattorit sekä kehitettävä kaasun sisämarkkinat.

                  —

                  Sen on varmistettava sähkön ja kaasun yhtenäistetty sääntelyjärjestelmä, johon voidaan sisällyttää muita energia-aloja energiayhteisön perustamissopimuksen mukaisesti, ja samanaikaisesti varmistettava, että sosiaalisesti heikommassa asemassa olevia asiakkaita koskevat kysymykset ratkaistaan.

            Tietoyhteiskunta ja tiedotusvälineet

                  —

                  Bosnia ja Hertsegovinan on pantava kokonaisuudessaan täytäntöön yleisradiojärjestelmää koskeva lainsäädäntö ja saatettava loppuun yleisradiotoiminnan rakenneuudistus.

                  —

                  Sen on yhdenmukaistettava sähköisiä viestintäverkkoja ja palveluja koskeva lainsäädäntö EU:n säännösten kanssa ja varmistettava sen täytäntöönpano ja soveltamisen valvonta.

                  —

                  Sen on yhdenmukaistettava lainsäädäntöään rajat ylittävistä televisiolähetyksistä tehdyn eurooppalaisen yleissopimuksen ja televisio ilman rajoja -direktiivin kanssa.

            Varainhoidon valvonta

                  —

                  Bosnia ja Hertsegovinan on pantava täytäntöön julkisen talouden sisäistä valvontaa koskeva poliittinen linjapaperi ja toimintasuunnitelma.

                  —

                  Sen on vahvistettava ylinten tarkastuselinten toimintakapasiteettia ja niiden taloudellista riippumattomuutta.

                  —

                  Sen on kehitettävä menettelyjä ja hallinnollisia valmiuksia EU:n taloudellisten etujen tehokkaan suojaamisen varmistamiseksi.

            Oikeus, vapaus ja turvallisuus
      Viisumi-, rajavalvonta-, turvapaikka- ja maahanmuuttokysymykset

                  —

                  Bosnia ja Hertsegovinan on pantava täytäntöön viisumi-, turvapaikka- ja maahanmuuttopolitiikat EU:n vaatimusten mukaisesti.

                  —

                  Sen on parannettava edelleen rajaturvallisuutta kiinnittäen erityistä huomiota rajainfrastruktuuriin ja vihreän rajan valvontaan.

            Rahanpesu

                  —

                  Bosnia ja Hertsegovinan on varmistettava, että rahanpesun torjuntaa tehostetaan jatkuvasti.

            Huumausaineet

                  —

                  Bosnia ja Hertsegovinan on varmistettava, että lainvalvontaviranomaisilla on asianmukaiset keinot torjua huumekauppaa. Sen on saavutettava tyydyttävä taso viranomaisten välisessä ja kansainvälisessä yhteistyössä, jolloin tulokset paranevat huomattavasti.

            Poliisitoimi

                  —

                  Bosnia ja Hertsegovinan on toteutettava kokonaisuudessaan poliisivoimien uudistus.

            Järjestäytyneen rikollisuuden ja terrorismin torjunta

                  —

                  Bosnia ja Hertsegovinan on edistyttävä huomattavasti järjestäytyneen rikollisuuden, kaikenlaisen laittoman kaupan ja terrorismin torjunnassa ja varmistettava asianmukaiset syytetoimet.

            Henkilötietojen suoja

                  —

                  Bosnia ja Hertsegovinan on pantava täytäntöön kansallinen laki henkilötietojen suojasta yhteisön säännöstön mukaisesti ja varmistettava sen tehokas valvonta ja täytäntöönpano.

            4.   OHJELMASUUNNITTELU
      Vakautus- ja assosiaatioprosessiin kuuluvaa yhteisön tukea myönnetään Länsi-Balkanin maille olemassa olevista rahoitusvälineistä, erityisesti asetuksen (EY) N:o 1085/2006 (IPA) nojalla, ja ennen vuotta 2007 hyväksyttyjen ohjelmien osalta neuvoston asetuksen (EY) N:o 2666/2000 (CARDS-asetus) (1) nojalla. Rahoitussopimukset ovat varsinaisten ohjelmien täytäntöönpanon oikeusperusta. Sen vuoksi tällä päätöksellä ei ole taloudellisia vaikutuksia. Bosnia ja Hertsegovina voi saada rahoitusta useita maita koskevista ja horisontaalisista ohjelmista.
      5.   EHDOLLISUUS
      Länsi-Balkanin maille tarkoitetun tuen myöntäminen on sidoksissa siihen, miten asianomainen maa edistyy Kööpenhaminassa vahvistettujen arviointiperusteiden täyttämisessä ja tämän Eurooppa-kumppanuuden ensisijaisten tavoitteiden saavuttamisessa. Asetettujen ehtojen täyttämättä jättäminen saattaa johtaa siihen, että neuvosto toteuttaa tarvittavia toimenpiteitä asetuksen (EY) N:o 1085/2006 21 artiklan mukaisesti, tai jos ohjelmat on hyväksytty ennen vuotta 2007, asetuksen (EY) N:o 2666/2000 5 artiklan mukaisesti. Tukeen sovelletaan myös 29. huhtikuuta 1997 annetuissa neuvoston päätelmissä määriteltyjä ehtoja, erityisesti siltä osin kuin on kyse tuensaajien sitoutumisesta demokraattisten, taloudellisten ja institutionaalisten uudistusten toteuttamiseen. Yksittäisiin vuosiohjelmiin sisällytetään lisäksi erityisehtoja. Rahoituspäätösten tekemisen jälkeen Bosnia ja Hertsegovinan kanssa allekirjoitetaan rahoitussopimus.
      6.   SEURANTA
      Eurooppa-kumppanuuden täytäntöönpanoa tarkastellaan vakautus- ja assosiaatioprosessin puitteissa käyttöön otettujen mekanismien avulla, erityisesti komission vuosittain antamien määräaikaiskertomusten perusteella.

         (1)  EUVL L 306, 7.12.2000, s. 1, asetus sellaisena kuin se on viimeksi muutettuna asetuksella (EY) N:o 2112/2005 (EUVL L 344, 27.12.2005, s. 23).


title: 2006/810/EY,Euratom: Euroopan parlamentin päätös, tehty 27 päivänä huhtikuuta 2006 , vastuuvapaudesta Euroopan unionin yleisen talousarvion toteuttamisesta varainhoitovuonna 2004, pääluokka I — Euroopan parlamentti

text:
               6.12.2006

               FI

               Euroopan unionin virallinen lehti

               L 340/29

      EUROOPAN PARLAMENTIN PÄÄTÖS,
   tehty 27 päivänä huhtikuuta 2006,
   vastuuvapaudesta Euroopan unionin yleisen talousarvion toteuttamisesta varainhoitovuonna 2004, pääluokka I — Euroopan parlamentti
   (2006/810/EY, Euratom)
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2004 (1),

               —

               ottaa huomioon varainhoitovuoden 2004 tulostilin ja taseen (C6-0357/2005),

               —

               ottaa huomioon sisäisen tarkastajan vuosikertomuksen,

               —

               ottaa huomioon tilintarkastustuomioistuimen vuosikertomuksen talousarvion toteuttamisesta ja toimielinten vastaukset (2),

               —

               ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (3),

               —

               ottaa huomioon EY:n perustamissopimuksen 272 artiklan 10 kohdan ja 275 artiklan sekä Euratomin perustamissopimuksen 179 a artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (4) ja erityisesti sen 145, 146 ja 147 artiklan,

               —

               ottaa huomioon Euroopan parlamentin talousarvion toteuttamista koskevien sisäisten sääntöjen (5) 13 artiklan,

               —

               ottaa huomioon varainhoitoasetuksen 147 artiklan 1 kohdan, jonka mukaan toimielinten on pyrittävä kaikin tavoin toimimaan vastuuvapauden myöntämistä koskevaan Euroopan parlamentin päätökseen liitettyjen huomautusten mukaisesti,

               —

               ottaa huomioon työjärjestyksen 71 artiklan ja 74 artiklan 3 kohdan sekä liitteen V,

               —

               ottaa huomioon talousarvion valvontavaliokunnan mietinnön (A6-0119/2006),

               A.

               ottaa huomioon, että tilintarkastustuomioistuin huomautti valvonta- ja tarkastusjärjestelmien puutteista (kohta 9.16), jotka olivat kuitenkin lähinnä muodollisia; ottaa huomioon, että virheet eivät tilintarkastustuomioistuimen mukaan vaikuttaneet merkittävästi hallintomenojen perustana olevien toimien laillisuuteen ja asianmukaisuuteen (kohta 9.27),

               B.

               ottaa huomioon, että vastuuvapausmenettelyssä on 1. tammikuuta 2003 lähtien sovellettu menettelysääntöjä, jotka on annettu varainhoitoasetuksessa ja 23. lokakuuta 2002 muutetussa parlamentin työjärjestyksessä (6),

               C.

               ottaa huomioon, että parlamentin työjärjestystä muutettiin 23. lokakuuta 2002 siten, että vastuuvapaus myönnetään puhemiehelle eikä pääsihteerille,

               1.

               lykkää päätöstä vastuuvapauden myöntämisestä puhemiehelle talousarvion toteuttamisesta varainhoitovuonna 2004;

               2.

               kehottaa puhemiestä välittämään tämän päätöksen neuvostolle, komissiolle, yhteisöjen tuomioistuimelle, tilintarkastustuomioistuimelle ja Euroopan oikeusasiamiehelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Josep BORRELL FONTELLES

            Pääsihteeri

         Julian PRIESTLEY

      (1)  EUVL C 105, 30.4.2004.

      (2)  EUVL C 301, 30.11.2005, s. 1.

      (3)  EUVL C 302, 30.11.2005, s. 100.

      (4)  EYVL L 248, 16.9.2002, s. 1.

      (5)  PE 349.540.

      (6)  EUVL C 300 E, 11.12.2003, s. 303.


title: 2012/261/EU: Euroopan parlamentin ja neuvoston päätös, annettu 19 päivänä huhtikuuta 2012 , Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2011/006 ES/Comunidad Valenciana Construction of buildings, Espanja)

text:
               17.5.2012

               FI

               Euroopan unionin virallinen lehti

               L 130/21

         EUROOPAN PARLAMENTIN JA NEUVOSTON PÄÄTÖS,
   annettu 19 päivänä huhtikuuta 2012,
   Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2011/006 ES/Comunidad Valenciana Construction of buildings, Espanja)
   (2012/261/EU)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen (1) ja erityisesti sen 28 kohdan,
   ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006 (2) ja erityisesti sen 12 artiklan 3 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahasto, jäljempänä ’EGR’, perustettiin lisätuen tarjoamiseksi työntekijöille, jotka on vähennetty globalisaatiosta johtuvien maailmankaupan huomattavien rakenteellisten muutosten seurauksena, ja heidän auttamisekseen integroitumaan uudelleen työmarkkinoille.

               (2)

               EGR:n toimialaa laajennettiin niin, että 1 päivästä toukokuuta 2009 alkaen toimitettujen hakemusten johdosta tukea voidaan myöntää myös työntekijöille, jotka on vähennetty maailmanlaajuisen rahoitus- ja talouskriisin välittömänä seurauksena.

               (3)

               Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 miljoonaa euroa.

               (4)

               Espanja esitti 1 päivänä heinäkuuta 2011 hakemuksen EGR:n varojen käyttöönottamiseksi 1 138 työntekijän vähentämisen vuoksi, jotka on toteutettu NUTS II -alueella, Valencian itsehallintoalueella (Comunidad Valenciana, ES52), NACE Rev. 2:n kaksinumerotason 41 (talonrakentaminen) piirissä toimivissa 513 yrityksessä, ja täydensi hakemusta lisätiedoin 25 päivään marraskuuta 2011 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 1 642 030 euroa.

               (5)

               EGR:stä olisi sen vuoksi otettava käyttöön varoja rahoitustuen antamiseksi Espanjan hakemuksen perusteella,

         OVAT HYVÄKSYNEET TÄMÄN PÄÄTÖKSEN:
   1 artikla
   Euroopan globalisaatiorahastosta otetaan käyttöön 1 642 030 euroa maksusitoumusmäärärahoina ja maksumäärärahoina osana varainhoitovuotta 2012 koskevaa Euroopan unionin yleistä talousarviota.
   2 artikla
   Tämä päätös julkaistaan Euroopan unionin virallisessa lehdessä.

      Tehty Strasbourgissa 19 päivänä huhtikuuta 2012.

            Euroopan parlamentin puolesta

            Puhemies

         M. SCHULZ

            Neuvoston puolesta

            Puheenjohtaja

         N. WAMMEN

      (1)  EUVL C 139, 14.6.2006, s. 1.

      (2)  EUVL L 406, 30.12.2006, s. 1.


title: Neuvoston päätös (YUTP) 2017/1428, annettu 4 päivänä elokuuta 2017, jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen täytäntöönpanoa koskevan Maputon toimintasuunnitelman täytäntöönpanon tukemiseksi

text:
               5.8.2017

               FI

               Euroopan unionin virallinen lehti

               L 204/101

         NEUVOSTON PÄÄTÖS (YUTP) 2017/1428,
   annettu 4 päivänä elokuuta 2017,
   jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen täytäntöönpanoa koskevan Maputon toimintasuunnitelman täytäntöönpanon tukemiseksi
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan ja 31 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Euroopan unionin olisi pyrittävä pitkälle menevään yhteistyöhön kaikilla kansainvälisten suhteiden aloilla tavoitteenaan muun muassa säilyttää rauha, estää konfliktit ja lujittaa kansainvälistä turvallisuutta Yhdistyneiden kansakuntien peruskirjan päämääriä ja periaatteita noudattaen.

               (2)

               Eurooppa-neuvosto hyväksyi 12 päivänä joulukuuta 2003 Euroopan turvallisuusstrategian, jossa määritetään maailmanlaajuisia haasteita ja uhkia ja jossa asetetaan tavoitteeksi sääntöihin perustuva kansainvälinen järjestys, joka perustuu tehokkaaseen monenvälisyyteen ja hyvin toimiviin kansainvälisiin instituutioihin.

               (3)

               Jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskeva yleissopimus, jäljempänä ’yleissopimus’, tuli voimaan 1 päivänä maaliskuuta 1999. Se on ainoa kattava kansainvälinen asiakirja, jossa määrätään kaikista jalkaväkimiinoihin liittyvistä osa-alueista, mukaan lukien niiden käyttö, varastointi, tuotanto, kauppa, raivaus ja uhrien auttaminen. Kaikki jäsenvaltiot ovat olleet yleissopimuksen osapuolia 1 päivästä kesäkuuta 2013, ja syyskuun 1 päivään 2016 mennessä 162 valtiota on ilmoittanut suostumuksensa sopimuksen noudattamiseen.

               (4)

               Neuvosto hyväksyi 23 päivänä kesäkuuta 2008 yhteisen toiminnan 2008/487/YUTP (1) yleissopimuksen maailmanlaajuisen soveltamisen ja täytäntöönpanon tukemiseksi.

               (5)

               Yleissopimuksen sopimusvaltiot hyväksyivät 3 päivänä joulukuuta 2009 toisessa yleissopimuksen tarkistuskonferenssissa Cartagenan toimintasuunnitelman 2010–2014, joka koskee yleissopimuksen maailmanlaajuista soveltamista ja täytäntöönpanoa kaikilta osin. Ne hyväksyivät myös täytäntöönpanon tukiyksikölle (Implementation Support Unit, ISU) tarkoitetut sopimusvaltioiden toimintaohjeet (”Directive of the States Parties to the Implementation Support Unit”), joissa sopimusvaltiot sopivat, että yleissopimuksen ISU:n olisi annettava sopimusvaltioille neuvontaa ja teknistä tukea yleissopimuksen täytäntöönpanoon ja maailmanlaajuiseen soveltamiseen liittyvissä asioissa, helpottaa sopimusvaltioiden välistä viestintää ja edistää muille valtioille kuin yleissopimuksen sopimusvaltioille sekä yleisölle suunnattua yleissopimukseen liittyvää viestintää ja tiedotusta. Sopimusvaltiot hyväksyivät neljännessätoista kokouksessaan vuonna 2015 ISU:n talouden hallinnan ja läpinäkyvyyden vahvistamista koskevan päätöksen, jossa vahvistetaan edellytykset, jotka ISU:n on täytettävä voidakseen toteuttaa toimia tai hankkeita, joita ei mainita sen vuotuisessa talousarviossa, myös sopimusvaltioiden ja sellaisten valtioiden kehotuksesta toteutettavia toimia tai hankkeita, jotka eivät ole allekirjoittaneet yleissopimusta.

               (6)

               Neuvosto hyväksyi 13 päivänä marraskuuta 2012 päätöksen 2012/700/YUTP (2) Cartagenan toimintasuunnitelman 2010–2014 täytäntöönpanon tukemiseksi.

               (7)

               Sopimusvaltiot hyväksyivät kolmannessa yleissopimuksen tarkistuskonferenssissa Maputossa Mosambikissa kesäkuussa 2014 Maputon toimintasuunnitelman, jonka tarkoituksena on edetä yleissopimuksen täytäntöönpanossa merkittävällä ja kestävällä tavalla seuraavaa tarkistuskonferenssia edeltävällä kaudella (2014–2019), ja esittivät yhteisen lausuman pyrkimyksistään saavuttaa yleissopimuksessa esitetyt tavoitteet mahdollisimman kattavasti vuoteen 2025 mennessä.

               (8)

               Euroopan unionin neuvosto muistutti yleissopimuksen kolmannessa tarkistuskonferenssissa 16 ja 17 päivänä kesäkuuta 2014 antamissaan päätelmissä, että unioni ajaa yhtenäisesti yleissopimuksen tavoitteita kaikkien 28 jäsenvaltion ollessa nyt sen sopimusvaltioita ja että unioni ja sen jäsenvaltiot ovat jo pitkän aikaa tukeneet miinanraivausta ja varastoitujen jalkaväkimiinojen hävittämistä sekä jalkaväkimiinojen uhrien auttamista. Päätelmissä toistettiin unionin vankkumaton tuki sopimusvaltioille yleissopimuksen täysimittaiseksi ja tehokkaaksi täytäntöön panemiseksi sekä sitoumus edistää yleissopimuksen maailmanlaajuista soveltamista, myöntää voimavaroja miinoihin liittyvien toimien rahoittamiseksi sekä konkreettista ja kestävää tukea jalkaväkimiinojen uhreille, heidän perheilleen ja yhteisöilleen,

         ON HYVÄKSYNYT TÄMÄN PÄÄTÖKSEN:
   1 artikla
   1.   Edistääkseen inhimillistä turvallisuutta tukemalla jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen, jäljempänä ’yleissopimus’, kolmannessa tarkistuskonferenssissa sopimusvaltioiden hyväksymän Maputon toimintasuunnitelman 2014–2019 täytäntöönpanoa Euroopan turvallisuusstrategian puitteissa ja asiaa koskevien kansainvälisen yhteisön päätösten mukaisesti Euroopan unionilla on seuraavat tavoitteet:

               a)

               yleissopimuksen sopimusvaltioiden miinanraivausta koskevien Maputon toimintasuunnitelman osa-alueiden täytäntöönpanemiseksi toteuttamien toimien tukeminen;

               b)

               yleissopimuksen sopimusvaltioiden uhrien auttamista koskevien Maputon toimintasuunnitelman osa-alueiden täytäntöönpanemiseksi toteuttamien toimien tukeminen;

               c)

               yleissopimuksen maailmanlaajuisen soveltamisen edistäminen;

               d)

               yleissopimuksen sopimusvaltioiden varastojen hävittämistä koskevien Maputon toimintasuunnitelman osa-alueiden täytäntöönpanemiseksi toteuttamien toimien tukeminen;

               e)

               sen osoittaminen, että unioni ja sen jäsenvaltiot ovat sitoutuneet yleissopimukseen ja aikovat määrätietoisesti tehdä yhteistyötä niiden valtioiden kanssa, jotka tarvitsevat tukea yleissopimuksen mukaisten sitoumustensa noudattamisessa, ja antaa niille apua, sekä unionin johtoaseman vahvistaminen yleissopimuksen päämäärän eli jalkaväkimiinojen aiheuttamien kärsimysten ja henkilövahinkojen lopullisen lopettamisen tavoittelussa.

         2.   Kaikkiin 1 kohdassa tarkoitettuihin tavoitteisiin pyritään tavalla, joka vahvistaa yleissopimukseen perinteisesti sisältyvää kumppanuutta valtioiden sekä valtioista riippumattomien järjestöjen ja muiden organisaatioiden välillä, miinoista kärsivien yhteisöjen edustajat mukaan lukien. Kaikkiin toimiin suunnittelun, hallinnoinnin ja täytäntöönpanon tasoilla sisällytetään sukupuoli- ja monimuotoisuusnäkökohdat.
   3.   Edellä 1 kohdassa mainittujen tavoitteiden saavuttamiseksi unioni toteuttaa seuraavat hankkeet:

               a)

               miinanraivaus: Maputon toimintasuunnitelman toimen III täytäntöönpanon tukeminen muun muassa helpottamalla sekä vahvistamalla kansallista suunnittelua ja raportointia enintään viidessä miinoista kärsivässä sopimusvaltiossa, joiden miinanraivauksen määräajat ovat vuosina 2018, 2019, 2020 ja myöhemmin;

               b)

               uhrien auttaminen: Maputon toimintasuunnitelman uhrien auttamistoimien täytäntöönpanon tukeminen enintään viidessä miinoista kärsivässä sopimusvaltiossa. Hankkeella tuetaan sopimusvaltioita, jotta ne sisällyttävät Maputon toimintasuunnitelman uhrien auttamista koskevat osa-alueet ihmisoikeuksia ja vammaisten henkilöiden oikeuksia koskeviin kansallisiin politiikkoihin liittyvään yhdennettyyn toimintatapaan. Hankkeen tavoitteena on voimaannuttaa miinojen uhreja, jotta he voivat osallistua aktiivisesti omaan kehitykseensä;

               c)

               hankkeella tuetaan yleissopimuksen puheenjohtajavaltiota ja korkean tason työryhmää sellaisten valtioiden, jotka eivät ole yleissopimuksen sopimuspuolia, osallistamisessa korkealla tasolla yleissopimuksen maailmanlaajuisen soveltamisen edistämiseksi. Päätöksen 2012/700/YUTP perusteella aloitettua rajaturvallisuustutkimusta kehitetään edelleen;

               d)

               varastojen hävittäminen: Maputon toimintasuunnitelman varastojen hävittämistoimien täytäntöönpanon tukeminen;

               e)

               unionin sitoutumisen osoittamiseksi ja sen näkyvyyden varmistamiseksi järjestetään alkutapahtuma tämän päätöksen ja yleensä unionin miinoja koskevan toiminnan antaman tuen tukemiseksi sekä lopputapahtuma tähän päätökseen perustuvan toiminnan ja sen tulosten tuomiseksi julkisuuteen korostaen siten unionin osuutta.

         4.   Edellä 1 kohdassa tarkoitettujen tavoitteiden saavuttamiseksi toteutettavien toimenpiteiden yksityiskohtainen kuvaus on liitteessä.
   2 artikla
   1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
   2.   Edellä 1 artiklan 3 kohdassa tarkoitettujen hankkeiden teknisestä toteutuksesta vastaa ISU, jota edustaa Geneven kansainvälinen humanitaarisen miinanraivauksen keskus, jäljempänä ’GICHD’.
   3.   ISU suorittaa nämä tehtävät korkean edustajan alaisuudessa. Tätä tarkoitusta varten korkea edustaja sopii tarvittavista järjestelyistä GICHD:n kanssa.
   3 artikla
   1.   Rahoitusohje 1 artiklan 3 kohdassa tarkoitettujen toimenpiteiden toteuttamiseksi on 2 303 274,47 euroa.
   2.   Edellä 1 kohdassa vahvistetulla määrällä rahoitettujen menojen hallinnoinnissa noudatetaan unionin yleiseen talousarvioon sovellettavia menettelyjä ja sääntöjä.
   3.   Komissio valvoo, että 1 kohdassa tarkoitettuja menoja hallinnoidaan asianmukaisesti. Tätä varten se tekee GICHD:n kanssa rahoitussopimuksen, jossa määrätään, että ISU varmistaa unionin osuuden näkyvyyden sen suuruuden mukaisesti.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Komissio ilmoittaa neuvostolle menettelyssä mahdollisesti ilmenevistä vaikeuksista ja rahoitussopimuksen tekopäivästä.
   5.   ISU suorittaa 2 artiklassa tarkoitetut tehtävät ISU:n talouden hallinnan ja läpinäkyvyyden vahvistamista koskevan päätöksen mukaisesti, joka hyväksyttiin yleissopimuksen sopimusvaltioiden neljännessätoista kokouksessa vuonna 2015 (3).
   4 artikla
   Korkea edustaja raportoi neuvostolle tämän päätöksen täytäntöönpanosta ISU:n säännöllisesti laatimien raporttien perusteella. Nämä raportit ovat perustana neuvoston suorittamalle arvioinnille. Komissio toimittaa tietoja tämän päätöksen täytäntöönpanon rahoitusnäkökohdista.
   5 artikla
   Tämä päätös tulee voimaan päivänä, jona se hyväksytään.
   Sen voimassaolo päättyy 36 kuukauden kuluttua päivästä, jona 3 artiklan 3 kohdassa tarkoitettu rahoitussopimus tehdään, tai kuuden kuukauden kuluttua päivästä, jona tämä päätös hyväksytään, jos rahoitussopimusta ei ole tehty tämän ajan kuluessa.

      Tehty Brysselissä 4 päivänä elokuuta 2017.

            Neuvoston puolesta

            Puheenjohtaja

         M. MAASIKAS

      (1)  Neuvoston yhteinen toiminta 2008/487/YUTP, hyväksytty 23 päivänä kesäkuuta 2008, jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen maailmanlaajuisen soveltamisen ja täytäntöönpanon tukemiseksi Euroopan turvallisuusstrategian puitteissa (EUVL L 165, 26.6.2008, s. 41).

      (2)  Neuvoston päätös 2012/700/YUTP, annettu 13 päivänä marraskuuta 2012, Euroopan turvallisuusstrategian puitteissa jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen sopimusvaltioiden hyväksymän Cartagenan toimintasuunnitelman 2010–2014 täytäntöönpanon tukemiseksi (EUVL L 314, 14.11.2012, s. 40).

      (3)  APLC/MSP.14/2015/L.1 – http://www.apminebanconvention.org/fileadmin/APMBC/MSP/14MSP/ISU_Financing_Decision_Draft_30Nov2015.pdf

      LIITE
      1.   Tavoite
      Edistetään inhimillistä turvallisuutta tukemalla jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen, jäljempänä ’yleissopimus’, kolmannessa tarkistuskonferenssissa sopimusvaltioiden hyväksymän Maputon toimintasuunnitelman 2014–2019 täytäntöönpanoa Euroopan turvallisuusstrategian puitteissa ja asiaa koskevien kansainvälisen yhteisön päätösten mukaisesti.
      2.   Hankkeiden kuvaus
      2.1   Miinanraivaus: Maputon toimintasuunnitelman toimen III täytäntöönpanon tukeminen, mukaan lukien kansallinen suunnittelu ja raportointi, enintään viidessä miinoista kärsivässä sopimusvaltiossa
      2.1.1   Hankkeen tavoite
      Tuetaan enintään viittä yleissopimuksen sopimusvaltiota miinanraivausta koskevien Maputon toimintasuunnitelman osa-alueiden täytäntöönpanossa.
      2.1.2   Hankkeen kuvaus

                  —

                  ISU tarjoaa tukea enintään viidelle sopimusvaltiolle kansallisten sidosryhmävuoropuheluiden edistämiseksi. Tukeen oikeutettuja sopimusvaltioita ovat ne, joiden tulevat miinanraivauksen määräajat ovat vuosina 2018, 2019, 2020 ja myöhemmin. Yleissopimuksen 5 artiklan täytäntöönpanoa käsittelevä komitea osallistuu vastaanottavien sopimusvaltioiden valintaan;

                  —

                  ISU edistää kansallisia sidosryhmävuoropuheluja yhdessä muun muassa seuraavien sidosryhmien kanssa: asiaankuuluvat hallitusten virkamiehet, miinoista kärsivien väestöryhmien edustajat, miinoihin liittyvien toimien avunantajat, mukaan luettuina asianomaiset unionin yksiköt, miinanraivausjärjestöt, kansainvälinen jalkaväkimiinojen vastainen kampanja (ICBL), YK:n järjestöt ja GICHD. Nämä keskeiset toimijat osallistuvat tarvittaessa suoraan hankkeen täytäntöönpanoon talousarviovaikutuksia koskevassa selvityksessä määriteltävin edellytyksin. Vuoropuhelujen perusteella laaditaan yksityiskohtainen päätösasiakirja, jossa esitellään maantieteellisesti yksilöityjä tietoja jäljellä olevista selvitystä ja raivausta edellyttävistä alueista, menetelmiä jäljellä olevien alueiden ja miinanraivausvelvoitteiden täyttämisessä kohdattavien haasteiden käsittelemiseksi, suosituksia näihin haasteisiin vastaamiseksi sekä tunnistettujen haasteiden ratkaisemisen välitavoitteita. Kansallisiin sidosryhmävuoropuheluihin sisällytetään suunnittelun, hallinnoinnin ja täytäntöönpanon tasoilla miinanraivauksen sukupuoli- ja monimuotoisuusnäkökohdat;

                  —

                  Toteutetaan enintään viidessä tapauksessa seurantatoimia vastauksena päätösasiakirjoihin sisältyviin suosituksiin. Näihin seurantatoimiin sisältyy ISU:n antama täydentävä tekninen tuki (esim. miinanraivausta koskevien kansallisten toimintasuunnitelmien laatiminen/ajan tasalle saattaminen, yhden tai useamman hanke-ehdotuksen kehittely jne.).

            2.1.3   Hankkeen tulokset

                  —

                  Sidosryhmävuoropuheluiden perustella laaditaan yksityiskohtainen päätösasiakirja, jossa esitetään jäljellä olevat haasteet tavoitteineen, määräaikoineen ja suosituksineen tuleviksi toimiksi;

                  —

                  Kansallisten sidosryhmävuoropuheluihin valitut sopimusvaltiot pystyvät ilmoittamaan selvästi yleissopimuksen ja Maputon toimintasuunnitelman täytäntöönpanon edistymisestä ja raportoimaan sopimusvaltioille vuosittain paremmin velvoitteidensa täytäntöönpanosta määräajassa;

                  —

                  Valitut valtiot kehittävät käytäntöjä kumppanuuksien, mukaan lukien kumppanuudet avunantajien ja miinanraivausjärjestöjen kanssa, luomisessa ja edistämisessä sen varmistamiseksi, että nämä tukevat pyrkimyksiä velvoitteidensa täyttämiseksi mahdollisimman nopeasti;

                  —

                  Valitut valtiot pystyvät määrittelemään paremmin, miten ne aikovat täyttää Maputon toimintasuunnitelman sitoumukset ja millaista tukea ne tarvitsevat esimerkiksi miinanraivausta koskevien kansallisten toimintasuunnitelmien laatimiseen ja ajan tasalle saattamiseen, hanke-ehdotusten kehittelyyn.

            2.1.4   Tuensaajat

                  —

                  Yleissopimuksen sopimusvaltiot, jotka panevat parhaillaan täytäntöön yleissopimuksen miinanraivausvelvoitteita;

                  —

                  Naiset, tytöt, pojat ja miehet, joiden elämään jalkaväkimiinojen olemassaolo tai epäilty olemassaolo vaikuttaa, sekä heidän perheensä ja yhteisönsä;

                  —

                  Kansalliset asiantuntijat, jotka toimivat miinanraivauksen kannalta keskeisten kysymysten parissa;

                  —

                  Miinanraivauspyrkimyksiä tukevat valtiot ja järjestöt.

            2.2   Uhrien auttaminen: Maputon toimintasuunnitelman uhrien auttamistoimien IV täytäntöönpanon tukeminen enintään viidessä miinoista kärsivässä sopimusvaltiossa
      2.2.1   Hankkeen tavoite
      Maputon toimintasuunnitelmassa todetaan, että uhrien auttaminen on sisällytettävä laajempiin kansallisiin politiikkoihin, suunnitelmiin ja oikeudellisiin kehyksiin, jotka liittyvät vammaisten henkilöiden oikeuksiin sekä terveyteen, koulutukseen, työllisyyteen, kehitykseen ja köyhyyden vähentämiseen. Hankkeella tuetaan enintään viittä sopimusvaltiota, jotta ne sisällyttävät Maputon toimintasuunnitelman uhrien auttamista koskevat osa-alueet laajempiin ihmisoikeuksia ja vammaisten henkilöiden oikeuksia koskeviin kansallisiin politiikkoihin. Hankkeen tarkoituksena on voimaannuttaa miinojen tai muiden sodanaikaisten räjähteiden haavoittamia, henkiin jääneitä, välillisiä uhreja, kuten jalkaväkimiinoihin kuolleiden perheenjäseniä, sekä miinoista kärsivillä alueilla asuvia, jotta he voivat osallistua aktiivisesti omaan kehitykseensä. Kansallisiin sidosryhmävuoropuheluihin sisällytetään suunnittelun, hallinnoinnin ja täytäntöönpanon tasoilla uhrien auttamisen sukupuoli- ja monimuotoisuusnäkökohdat.
      2.2.2   Hankkeen kuvaus

                  —

                  ISU antaa tukea enintään viidessä miinoista kärsivässä sopimusvaltiossa kansallisten sidosryhmävuoropuheluiden järjestämiseksi sopimusvaltioissa, jotka joko

                              a)

                              ovat toteuttaneet vain vähäisiä toimia uhrien auttamiseksi ja voisivat siksi hyötyä kannustuksesta ja ryhtyä sen ansiosta toteuttamaan toimia; tai

                              b)

                              ovat ryhtyneet panemaan täytäntöön uhrien auttamista koskevia Maputon toimintasuunnitelman toimia ja hyötyisivät kansallisesta sidosryhmävuoropuhelusta kyseisten täytäntöönpanopyrkimysten edistämiseksi.

                        Yleissopimuksen mukaista uhrien auttamista käsittelevä komitea osallistuu vastaanottavien sopimusvaltioiden valintaan;

                  —

                  ISU edistää kansallisia sidosryhmävuoropuheluja yhdessä muun muassa seuraavien keskeisten toimijoiden kanssa: asiaankuuluvat hallitusten virkamiehet, avunantajat, mukaan luettuina asianomaiset unionin yksiköt, YK:n järjestöt, YK:n ihmisoikeusvaltuutetun toimisto, kansainvälinen jalkaväkimiinojen vastainen kampanja ja rypäleammusten vastainen liitto (ICBL-CMC) sekä vammaisjärjestöt. Kansallisten sidosryhmävuoropuhelujen pohjalta laaditaan yhdessä sidosryhmien kanssa yksityiskohtainen päätösasiakirja, jossa määritellään Maputon toimintasuunnitelman uhrien auttamista koskevien sitoumusten täytäntöönpanon haasteet ja puutteet, näiden ratkaisemiseksi annetut suositukset ja asetetut tavoitteet;

                  —

                  Toteutetaan enintään viidessä tapauksessa seurantatoimia vastauksena päätösasiakirjoihin sisältyviin suosituksiin. Näihin seurantatoimiin voi sisältyä ISU:n antama täydentävä tekninen tuki esimerkiksi kansallisten suunnitelmien tarkistamiseen taikka yhden tai useamman hanke-ehdotuksen kehittelyyn jne.;

                  —

                  Päätöksellä 2012/700/YUTP tuettiin maailmanlaajuista konferenssia, joka pidettiin Medellínissä Kolumbiassa huhtikuussa 2014 otsikolla ”Bridges between Worlds” ja jonka tarkoituksena oli edistää kansainvälisen yhteisön ymmärtämystä uhrien auttamisen asemasta laajemmissa yhteyksissä. Seurantatoimena ISU voi tämän päätöksen perusteella järjestää kansallisille asiantuntijoille kansainvälisen konferenssin yhdessä keskeisten toimijoiden, kuten YK:n ihmisoikeusvaltuutetun toimiston, asianomaisten unionin yksiköiden, ICBL-CMC:n ja vammaisjärjestöjen, kanssa, jotta asiantuntijat voivat tarkastella niitä haasteita ja hyviä käytäntöjä, jotka koskevat uhrien auttamisen sisällyttämistä laajempiin vammais- ja kehityskysymyksiin kansallisella tasolla. Kansainvälisen konferenssin tarkoituksena on etenkin vahvistaa vammaisten henkilöiden oikeuksia koskevan yleissopimuksen täytäntöönpanotoimien ja YK:n kestävän kehityksen tavoitteiden saavuttamiseen tähtäävien suunnitteluprosessien välisiä yhteyksiä. Kansainvälinen konferenssi perustuu miinakieltosopimuksen mukaista uhrien auttamista käsittelevän komitean sekä muiden asiaankuuluvien elinten edustajien, kuten rypäleammuksia koskevan yleissopimuksen (CCM) mukaisen uhrien auttamisen koordinaattorin ja tiettyjen sellaisten tavanomaisten aseiden käytön kieltoja tai rajoituksia, joiden voidaan katsoa aiheuttavan tarpeettoman vakavia vammoja tai olevan vaikutukseltaan umpimähkäisiä, koskevaan yleissopimukseen (CCW) liitetyn, sodan räjähtämättömistä jäänteistä tehdyn pöytäkirjan V mukaisen uhrien auttamisen koordinaattorin, tekemään työhön.

            2.2.3   Hankkeen tulokset

                  —

                  Kansallisten sidosryhmävuoropuheluiden perusteella laaditaan yksityiskohtainen päätösasiakirja, jossa määritellään haasteet ja puutteet ja esitetään valituille valtioille suosituksia ja konkreettisia toimia tunnistettuihin haasteisiin puuttumiseksi niiden pannessa täytäntöön Maputon toimintasuunnitelman uhrien auttamista koskevia sitoumuksia;

                  —

                  Päätösasiakirja tukee kansallisen politiikan kehittämistä ja edistää vuoropuhelua ja yhteistyötä avunantajien ja toimeenpanovirastojen kanssa;

                  —

                  Sopimusvaltiot saavat paremmat valmiudet toteuttaa Maputon toimintasuunnitelman mukaiset sitoumuksensa, kuten esimerkiksi kansallisten suunnitelmien tarkistus tai yhden tai useamman hanke-ehdotuksen kehittely, sellaisten enintään viidessä sopimusvaltiossa toteutettavien seurantatoimien ansiosta, joilla tuetaan pyrkimyksiä puuttua kansallisissa sidosryhmävuoropuheluissa tunnistettuihin haasteisiin ja puutteisiin;

                  —

                  Kansalliset sidosryhmävuoropuhelut lisäävät tietoisuutta maailmanlaajuisista ponnisteluista ja parhaista käytännöistä henkiin jääneiden tarpeisiin vastaamiseksi ja heidän oikeuksiensa turvaamiseksi laajemmissa puitteissa;

                  —

                  Valitut valtiot pystyvät ilmoittamaan paremmin Maputon toimintasuunnitelman täytäntöönpanon edistymisestä ja raportoimaan täytäntöönpanosuunnitelmista;

                  —

                  Kansainväliseen konferenssiin osallistuvilla kansallisilla asiantuntijoilla on parempi käsitys uhrien auttamisen asemasta pyrittäessä panemaan täytäntöön vammaisten henkilöiden oikeuksia koskevaa yleissopimusta sekä kestävän kehityksen tavoitteiden saavuttamiseksi toteutettavien prosessien suunnittelusta.

            2.2.4   Tuensaajat

                  —

                  Yleissopimuksen sopimusvaltiot, jotka ovat ilmoittaneet olevansa vastuussa suuresta määrästä jalkaväkimiinojen henkiin jääneitä uhreja;

                  —

                  Jalkaväkimiinojen ja muiden sodan jäljiltä jääneiden räjähteiden uhreiksi joutuneet naiset, tytöt, pojat ja miehet sekä heidän perheensä ja yhteisönsä;

                  —

                  Kansalliset asiantuntijat, jotka toimivat uhrien auttamisen kannalta keskeisten kysymysten parissa.

            2.3   Yleissopimuksen maailmanlaajuinen soveltaminen
      2.3.1   Hankkeen tavoite
      Päätöksellä tuetaan yleissopimuksen puheenjohtajavaltiota ja korkean tason työryhmää sellaisten valtioiden osallistamisessa korkealla tasolla, jotka eivät ole yleissopimuksen sopimuspuolia, yleissopimuksen maailmanlaajuisen soveltamisen edistämiseksi. Tässä yhteydessä määritellään yleissopimukseen liittymistä vaikeuttavat esteet ja puututaan niihin sekä saadaan ajantasaisia tietoja ratifioinnin ja liittymisen tilanteesta.
      2.3.2   Hankkeen kuvaus

                  —

                  ISU tukee yleissopimuksen maailmanlaajuista soveltamista käsittelevää korkean tason työryhmää, mukaan lukien korkea-arvoisten henkilöiden tuki enintään viiden sellaisen valtion, jotka eivät ole yleissopimuksen sopimuspuolia, johtajien sitouttamiseksi ministeri- tai korkeammalla tasolla yleissopimukseen liittymiseen ja/tai yleissopimuksen ja sen normien noudattamiseen;

                  —

                  Valtioilta, jotka eivät ole yleissopimuksen sopimuspuolia, saatu ensikäden tieto liittymistä vaikeuttavista esteistä saatetaan ajan tasalle, jotta tätä tietoa voidaan hyödyntää laadittaessa keskeisiä asiakirjoja vuonna 2019 järjestettävää neljättä tarkistuskonferenssia varten. Tätä varten laaditaan muun muassa kattava raportti siitä, miten yleissopimuksen ja sen normien maailmanlaajuisessa soveltamisessa on edistytty ja missä on vielä parantamisen varaa;

                  —

                  Päätöksen 2012/700/YUTP perusteella aloitettua rajaturvallisuustutkimusta kehitetään edelleen yhdessä muun muassa Geneven turvallisuuspoliittisen keskuksen (Geneva Centre for Security Policy, GCSP) tai asevoimien demokraattisen valvonnan keskuksen (DCAF) kaltaisten kumppanien kanssa, jotta se toimisi maailmanlaajuisen soveltamisen välineenä valtioissa, jotka yhä katsovat jalkaväkimiinojen olevan välttämättömiä rajaturvallisuudelle.

            2.3.3   Hankkeen tulokset

                  —

                  Enintään viisi valtiota, jotka eivät ole yleissopimuksen sopimuspuolia, sitoutetaan ministeri- tai korkeammalla tasolla yleissopimuksen noudattamiseen;

                  —

                  Tieto niiden valtioiden jalkaväkimiinapolitiikoista, jotka eivät ole yleissopimuksen sopimuspuolia, saatetaan ajan tasalle. Tätä tietoa käytetään keskeisen asiakirjan laadinnassa neljättä tarkistuskonferenssia varten. Tätä varten laaditaan muun muassa kattava raportti siitä, miten yleissopimuksen maailmanlaajuista soveltamista koskevien tavoitteiden saavuttamisessa on edistytty ja missä on vielä parantamisen varaa;

                  —

                  Yleissopimuksen sopimusvaltiot ja valtioista riippumattomat järjestöt edistävät asiaa aiempaa innokkaammin korkean tason työryhmän vierailuiden jatkoksi toteutettavien seurantatoimien ansiosta;

                  —

                  Tietoa kerätään lisää, ja se kootaan julkaisuun, jossa käsitellään yleisimmin mainittua miellettyä estettä yleissopimukseen liittymiselle ja jota voidaan käyttää maailmanlaajuista soveltamista edistävän toiminnan tukena;

                  —

                  Valtiot, jotka eivät ole yleissopimuksen sopimuspuolia mutta jotka on tämän hankkeen myötä saatu sitoutettua, edistyvät kohti yleissopimukseen liittymistä ja/tai sen normien noudattamista.

            2.3.4   Tuensaajat

                  —

                  Valtiot, muut kuin sopimusvaltiot, jotka eivät ole vielä ratifioineet tai hyväksyneet yleissopimusta tai liittyneet siihen;

                  —

                  Yleissopimuksen sopimusvaltiot sekä valtioista riippumattomat ja kansainväliset järjestöt, jotka osallistuvat yleissopimuksen maailmanlaajuista soveltamista edistävään työhön.

            2.4   Varastojen hävittäminen: Maputon toimintasuunnitelman varastojen hävittämistoimien täytäntöönpanon tukeminen
      2.4.1   Hankkeen tavoite
      Tuetaan sopimusvaltioita, jotka ovat ilmoittaneet vaikeuksista saavuttaa yleissopimuksen varastojen hävittämisvelvoitteet, jotta nämä vaikeudet voidaan voittaa.
      2.4.2   Hankkeen kuvaus
      ISU toteuttaa toimia keskeisten haasteiden sekä mahdollisten ratkaisujen tunnistamiseksi sellaisten valtioiden varastojenhävittämispyrkimysten saattamiseksi päätökseen, joiden varastojen hävittämisen määräaika on tulossa tai jotka eivät ole noudattaneet määräaikaansa.
      2.4.3   Hankkeen tulokset
      Lisätietojen saaminen varastojen hävittämisen loppuun saattamisen tilasta ja haasteista.
      2.4.4   Tuensaajat
      Yleissopimuksen sopimusvaltiot, jotka panevat parhaillaan täytäntöön yleissopimuksen varastojenhävittämisvelvoitteita.
      2.5   Euroopan unionin sitoutumisen osoittaminen
      2.5.1   Hankkeen tavoite
      Osoitetaan unionin ja sen jäsenvaltioiden jatkuva sitoutuminen yleissopimukseen ja Maputon toimintasuunnitelman täytäntöönpanoon sekä niiden tuki sopimusvaltioille, jotka panevat parhaillaan täytäntöön yleissopimuksen keskeisiä velvoitteita.
      2.5.2   Hankkeen kuvaus

                  —

                  Järjestetään alkutapahtuma tämän päätöksen ja yleensä unionin miinoja koskevaan toimintaan antaman tuen esittelemiseksi sekä lopputapahtuma tähän päätökseen perustuvan toiminnan ja sen tulosten tuomiseksi julkisuuteen korostaen siten unionin osuutta;

                  —

                  Tiedotetaan päätökseen liittyvistä toimista ja unionin sitoutumisesta yleissopimuksen täytäntöönpanoon tämän päätöksen koko täytäntöönpanon ajan yleissopimuksen verkkosivustolla, sosiaalisessa mediassa sekä kansallisen ja kansainvälisen lehdistön välityksellä;

                  —

                  Hankitaan tiedotusmateriaalia, esimerkiksi julisteita, mainoksia, videokuvaa ja julkaisumateriaalia, ja annetaan sitä asianomaisten sidosryhmien ja kumppanien käyttöön.

            2.5.3   Hankkeen tulokset

                  —

                  Unionin ja sen jäsenvaltioiden virkamiehet ovat tietoisia tästä päätöksestä ja siitä, miten se voi liittyä heidän työhönsä;

                  —

                  Unionin sitoutumista yleissopimukseen ja yleensä miinoja koskevaan toimintaan esitellään yleissopimuksen sopimusvaltioille ja yleensä inhimillisestä turvallisuudesta kiinnostuneelle yleisölle maailmanlaajuisesti;

                  —

                  Yleissopimuksen ja Maputon toimintasuunnitelman tavoitteista tiedetään enemmän.


Avis juridique important

|

31992D0396

92/396/ETY: Neuvoston päätös, tehty 20 päivänä heinäkuuta 1992, vuoden 1987 kansainvälisen luonnonkumisopimuksen tekemisestä

Virallinen lehti nro L 219 , 04/08/1992 s. 0056 - 0056 Suomenk. erityispainos Alue 11 Nide 19 s. 0246  Ruotsink. erityispainos Alue 11 Nide 19 s. 0246

NEUVOSTON PÄÄTÖS,tehty 20 päivänä heinäkuuta 1992,vuoden 1987 kansainvälisen luonnonkumisopimuksen tekemisestä (92/396/ETY) EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 113 ja 116 artiklan,ottaa huomioon komission ehdotuksen,sekä katsoo, ettäosana Yhdistyneiden Kansakuntien kauppa- ja kehityskonferenssin integroitua perushyödykeohjelmaa [Yhdistyneiden Kansakuntien kauppa- ja kehityskonferenssin neljännessä istunnossa hyväksytty päätöslauselma 93 (IV)] neuvoteltu vuoden 1987 kansainvälinen luonnonkumisopimus on tullut väliaikaisesti voimaan 29 päivänä joulukuuta 1988,yhteisö ja suurin osa sen jäsenvaltioista on 22 päivänä joulukuuta 1992 ilmoittanut sopimuksen väliaikaisesta soveltamisesta,vuoden 1987 kansainvälisen luonnonkumisopimuksen tavoitteena on erityisesti tukea ja vakauttaa luonnonkumin hintaa ilman markkinoiden kehityksen vääristymistä pitkällä aikavälillä sekä aikaansaada tämän tuotteen tarjonnan ja kysynnän välinen tasapainoinen kasvu,mahdollistaakseen jäsenille, jotka soveltavat sopimusta väliaikaisesti, ratifioida tai hyväksyä sopimus, kansainvälinen luonnonkumineuvosto on pidentänyt kyseisten asiakirjojen tallettamisen määräaikaa 31 päivään joulukuuta 1992,kaikki jäsenvaltiot ovat ilmaisseet aikomuksestaan soveltaa sopimusta,on syytä hyväksyä sopimus, jaon suotavaa, että yhteisö ja sen jäsenvaltiot ilmoittavat samanaikaisesti Yhdistyneiden Kansakuntien pääsihteerille sopimuksen hyväksymisestä,ON PÄÄTTÄNYT SEURAAVAA:1 artikla Hyväksytään Euroopan talousyhteisön puolesta vuoden 1987 kansainvälinen luonnonkumisopimus.Euroopan talousyhteisö ja sen jäsenvaltiot tallettavat samanaikaisesti, viimeistään 31 päivänä joulukuuta 1992, Yhdistyneiden Kansakuntien pääsihteerille ratifiointi- tai hyväksymisasiakirjansa.Sopimusteksti on päätöksen 88/107/ETY(1) liitteenä.2 artikla Valtuutetaan neuvoston puheenjohtaja nimeämään henkilöt, jotka ovat oikeutetut tallettamaan hyväksymisasiakirjat yhteisön puolesta.Tehty Brysselissä 20 päivänä heinäkuuta 1992Neuvoston puolestaPuheenjohtajaD. HURD(1) EYVL N:o L 58, 3.3.1988, s. 18